b'\n_START_ARTICLE_\n\xc5\xbdelezna zavesa\n_START_PARAGRAPH_\n\xc5\xbdel\xc3\xa9zna zav\xc3\xa9sa je politi\xc4\x8dni izraz za simboli\xc4\x8dno, ideolo\xc5\xa1ko in delno fizi\xc4\x8dno mejo, ki je razdelila Evropo v \xc4\x8dasu hladne vojne na dva dela: na kapitalisti\xc4\x8dne zahodne in socialisti\xc4\x8dne vzhodne dr\xc5\xbeave. Izraz izvira iz gledali\xc5\xa1kega izrazoslovja. Izraz se je v politi\xc4\x8dnem sotvarju pojavljal \xc5\xbee prej, a ga je dokon\xc4\x8dno uvedel Winston Churchill 5. marca 1946, ko je z njo opisal lo\xc4\x8dnico, ki je potekala od Baltika do Trsta. Izraz je sicer uporabil \xc5\xbee ruski knji\xc5\xbeevnik Vasilij Vasiljevi\xc4\x8d Rozanov leta 1918 in z njim opisal osamitev Sovjetske zveze od preostale Evrope. Jugoslavija je bila onstran \xc5\xbeelezne zavese dejansko le do leta 1948, ko je pri\xc5\xa1lo do spora s Sovjetsko zvezo. Kasneje so se njene meje proti zahodnim ("kapitalisti\xc4\x8dnim") sosedam \xc4\x8dedalje bolj odpirale._NEWLINE_Del \xc5\xbeelezne zavese je potekal med Vzhodno in Zahodno Nem\xc4\x8dijo in v Berlinu je dejansko obstajal zid (t. i. berlinski zid), ki je fizi\xc4\x8dno lo\xc4\x8dil oba dela Nem\xc4\x8dije. Sicer je \xc5\xbeelezna zavesa potekala po vsej Evropi, od Severnega morja do Sredozemskega in \xc4\x8crnega morja. _NEWLINE_\xc5\xbdelezna zavesa je poleg ideolo\xc5\xa1ke pregrade predstavljala tudi gospodarsko, jezikovno in kulturno bariero.'